钦定古今图书集成/理学汇编/学行典/第274卷 > 《拟招隐士》范缜
## 钦定古今图书集成/理学汇编/学行典/第274卷 > 《拟招隐士》范缜

修竹苞生兮山之岑，缤纷葳蕤兮下交，阴木茏藂兮
巍峨，川泽泱漭兮云雾多。悲猿鸣噪兮啸俦侣，攀折
芳条兮聊停伫。夫君兮不还，蕙华兮雕残。岁晏兮忧
未开，草虫鸣兮凄凄。萧兮森兮元磵深，怅徬徨兮沈
吟。纷纷兮庵薆，穷岩穴兮熊窟，幽林杳冥兮吁可畏。
嵚崟兮崄嶬，岌峨兮倾欹。飞泉兮激沫，散漫兮淋漓。
弱萝兮修葛，亘蔓兮长枝，绿林兮被崖，随风兮纷披。
猛兽兮封狐，耽耽兮视余，扶藤兮直上，岩岩兮嶷嶷，
霏霏兮敷敷。赤豹兮文狸，攀腾兮相追，思慕公子兮
心迟迟。“寒风厉兮䲭枭吟，鸟悲鸣兮离其群。公子去
兮谁与亲？行露厌浥兮似中人。”